b'\n_START_ARTICLE_\nDingo\n_START_SECTION_\nOrigen\n_START_PARAGRAPH_\nEls primers cranis de dingo foren trobats a Vietnam i tenen aproximadament 5.500 anys d\'antiguitat. Restes de dingos d\'entre 5.000 i 2.500 anys d\'antiguitat foren trobats en altres parts del sud-est asi\xc3\xa0tic i les troballes m\xc3\xa9s recents de dingos a Austr\xc3\xa0lia daten de 3.500 anys enrere._NEWLINE_L\'origen prec\xc3\xads del dingo \xc3\xa9s desconegut, per\xc3\xb2 es troba clarament relacionat amb els llops del sud-oest asi\xc3\xa0tic i probablement hagin comen\xc3\xa7at a apar\xc3\xa8ixer per aquesta \xc3\xa0rea al mateix temps que els humans comen\xc3\xa7aven a desenvolupar l\'agricultura. El dingo modern sembla ser un parent proper d\'una de les primeres races de gossos domesticats. \xc3\x89s probable que alguns ossos de gos de 14.000 anys d\'antiguitat trobats a Israel i ossos de 9.000 anys d\'antiguitat a Am\xc3\xa8rica siguin prova de la relaci\xc3\xb3 propera que es va desenvolupar entre llops i persones. _NEWLINE_El dingo \xc3\xa9s l\'\xc3\xbanic animal que ha passat per un per\xc3\xadode de domesticaci\xc3\xb3 en l\'antiguitat i ha tornat al seu estat salvatge, cosa que el fa una raresa vivent en termes de la relaci\xc3\xb3 de les esp\xc3\xa8cies amb l\'home. Es creu que els abor\xc3\xadgens australians foren els responsables de la primera domesticaci\xc3\xb3 del dingo com a animal de companyia i gu\xc3\xa0rdia. Avui, m\xc3\xa9s com a curiositat que com a utilitat, se sol domesticar certes criatures de dingos; tanmateix \xc3\xa9s un animal inquiet quan est\xc3\xa0 en zel o en pres\xc3\xa8ncia de gossos o d\'altres esp\xc3\xa8cies canines. L\'encreuament amb gossos dom\xc3\xa8stics est\xc3\xa0 posant en perill la puresa gen\xc3\xa8tica del dingo.\n_START_SECTION_\nMorfologia\n_START_PARAGRAPH_\nAmb entre 10 i 24 kg de pes, els dingos s\xc3\xb3n m\xc3\xa9s petits que la majoria dels llops de l\'hemisferi nord i posseeixen cossos atl\xc3\xa8tics. Tenen una altura d\'entre 44 i 63cm a l\'espatlla i una longitud d\'entre 86 i 122 cm de cap a cua. El seu color \xc3\xa9s normalment gingebre, tot i que alguns tenen un to vermell\xc3\xb3s i d\'altres un groc sorra. Tenen la part inferior m\xc3\xa9s clara. La majoria dels dingos tenen marques blanques sobre el pit, potes i la punta de la cua; alguns tenen tamb\xc3\xa9 el musell fosc.  El seu crani \xc3\xa9s distintiu amb un musell m\xc3\xa9s estret i ullals canins m\xc3\xa9s grossos.\n_START_SECTION_\nEcologia\n_START_PARAGRAPH_\nViu a Austr\xc3\xa0lia, Cambodja, la Xina, l\'\xc3\x8dndia, Indon\xc3\xa8sia, Laos, Mal\xc3\xa0isia, Birm\xc3\xa0nia, Papua Nova Guinea, les Filipines, Tail\xc3\xa0ndia i el Vietnam._NEWLINE_A difer\xc3\xa8ncia del gos dom\xc3\xa8stic no borden, tenen una sola ventrada a l\'any i la femella no \xc3\xa9s receptiva fins que ha criat els seus cadells i es valen per si mateixos. Tenen un temperament m\xc3\xa9s independent que el dels gossos. S\xc3\xb3n lleials r\xc3\xa0pids i intel\xc2\xb7ligents._NEWLINE_La dieta del dingo australi\xc3\xa0 es compon en un 60% de mam\xc3\xadfers, mentre que el 40% restant \xc3\xa9s format per ocells i r\xc3\xa8ptils. A vegades, pot menjar cangurs, ualabis, ovelles i vedells per\xc3\xb2 la major part de la seva dieta es compon d\'animals petits, especialment el conill de bosc (Oryctolagus cuniculus) introdu\xc3\xaft pels europeus._NEWLINE_El dingo asi\xc3\xa0tic viu en estreta associaci\xc3\xb3 amb els \xc3\xa9ssers humans, per la qual cosa gran part de la seva dieta es compon de deixalles dom\xc3\xa8stiques, incloent-hi l\'arr\xc3\xb2s cuit, les fruites, el pollastre, el peix o la carn de cranc. Tamb\xc3\xa9 han estat observats ca\xc3\xa7ant sargantanes i rates._NEWLINE_S\xc3\xb3n depredats pels \xc3\xa9ssers humans (Homo sapiens), els cocodrils (Crocodylus) i altres esp\xc3\xa8cies de c\xc3\xa0nids (xacals -Canis aureus-, gossos dom\xc3\xa8stics -Canis lupus familiaris- i dingos d\'altres grups). Els cadells poden \xc3\xa9sser atacats per les aus rapinyaires (Accipitridae)._NEWLINE_Es considera una esp\xc3\xa8cie introdu\xc3\xafda, ja que l\'hum\xc3\xa0 el port\xc3\xa0 al continent australi\xc3\xa0 i provoc\xc3\xa0 la desaparici\xc3\xb3 del diable de Tasm\xc3\xa0nia d\'Austr\xc3\xa0lia i l\'a\xc3\xafll\xc3\xa0 a l\'illa de Tasm\xc3\xa0nia (on el dingo no habita), per\xc3\xb2 es pot considerar aut\xc3\xb2ctona pels milers d\'anys que ha viscut a Austr\xc3\xa0lia i la seva adaptaci\xc3\xb3 "harmoniosa" amb l\'ecologia d\'Austr\xc3\xa0lia.'